Sodba Splošnega sodišča (četrti senat) z dne 10. februarja 2021 – Şanli/Svet
(Zadeva T-585/18)
„Skupna zunanja in varnostna politika – Omejevalni ukrepi, sprejeti proti nekaterim osebam in subjektom v okviru boja proti terorizmu – Zamrznitev sredstev – Seznam oseb, skupin in subjektov, za katere se uporablja zamrznitev sredstev in gospodarskih virov – Ohranitev imena tožeče stranke na seznamu – Ničnostna in odškodninska tožba – Nespoštovanje formalnih zahtev – Člen 76(d) Poslovnika – Nedopustnost“
1.      Sodni postopek – Vloga, s katero se postopek začne – Formalne zahteve – Označitev predmeta spora – Opredelitev izpodbijanega akta – Neobstoj formalne opredelitve v tožbi – Opredelitev zaradi konteksta njene vložitve – Dopustnost
(Člen 263 PDEU; Sklep Sveta (SZVP) 2018/1084; Uredba Sveta 2018/1071)
(Glej točke 28, 30, 31, 33 in 36.)
2.      Sodni postopek – Vloga, s katero se postopek začne – Formalne zahteve – Označitev predmeta spora – Kratek povzetek navajanih razlogov – Abstraktna navedba – Obveznost Sveta ali sodišča Unije, da obnovita tožbene razloge in trditve tožeče stranke – Neobstoj – Nedopustnost
(Poslovnik Splošnega sodišča, člen 76(d))
(Glej točke 38, 43 in 44.)
3.      Sodni postopek – Vloga, s katero se postopek začne – Formalne zahteve – Označitev predmeta spora – Odškodninski zahtevek, prvič podan v repliki – Nedopustnost
(člena 268 in 340 PDEU; Poslovnik Splošnega sodišča, člen 76(d) in (e))
(Glej točke od 48 do 51.)
Predmet
Prvič, predlog na podlagi člena 263 PDEU za razglasitev ničnosti Sklepa Sveta (SZVP) 2018/1084 z dne 30. julija 2018 o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, ter o razveljavitvi Sklepa (SZVP) 2018/475 (UL 2018, L 194, str.144) in Izvedbene uredbe Sveta (EU) 2018/1071 z dne 30. julija 2018 o izvajanju člena 2(3) Uredbe (ES) št. 2580/2001 o posebnih omejevalnih ukrepih za nekatere osebe in subjekte zaradi boja proti terorizmu ter razveljavitvi Izvedbene uredbe (EU) 2018/468 (UL 2018, L 194, str. 23) v delih, v katerih se nanašata na tožečo stranko, in drugič, predlog na podlagi člena 268 PDEU za povrnitev škode, ki naj bi nastala zaradi nezakonitosti teh aktov.
Izrek
1.
Tožba se zavrže kot nedopustna.
2.
Dalokayu Şanliju se naloži plačilo stroškov.